Српски коридор је назив који се употребљавао за узак појас земље јужно од реке Саве а преко подручја општина Брчко, Орашје, Босански Шамац и Модрича до подручја општине Добој, који је повезивао источни и западни део Републике Српске између 1992. и 2000. године. Створен је крајем јуна 1992. године, у време војне операције Коридор 92 и представљао је значајну војну и цивилну линију снабдевања за западне делове Републике Српске и Републике Српске Крајине током ратова у Босни и Хрватској. У време потписивања Дејтонског мировног споразума 21. новембра 1995. године, Српски коридор је био у саставу Републике Српске, али је предвиђена „међународна арбитража за подручје Брчког”.